于湖曲
作者：張耒
朝代：宋

paragraphs: 武昌雲旗蔽天赤，夜築于湖洗鋒鏑。
巴滇騄駿風作蹄，去如滅沒來不嘶。
日圍萬里纏孤壁，虜氣如霜已潜釋。
蛇矛賤士識天顔，玉帳髯奴落妖魄。
君不見銅駝陌上塵沙起，胡騎春來飲瀍水。
浮江天馬是龍兒，蹙踏揚州開帝里。
王氣高懸五百秋，弄兵老濞空白頭。
石城戰骨卧秋草，更欲君王分上流。